കൊടപ്പനക്കലെ വിളക്കണഞ്ഞിട്ട് ഒരു വ്യാഴവട്ടം മലപ്പുറം: പാണക്കാട് കൊടപ്പനക്കല് വീടിെന്റ പൂമുഖത്ത് പൂത്തുനിന്ന നിലാവ് മാഞ്ഞിട്ട് ഒരു വ്യാഴവട്ടക്കാലമാവുന്നു. സദാ തുറന്നിട്ട പടിവാതില് കടന്ന് ഏത് പാതിര നേരത്തും ആവലാതിയുടെ കെട്ടഴിക്കുന്നവര്ക്ക് മുന്നില് മന്ദസ്മിതമായി, മുറിവില് തേന് പുരട്ടുന്ന സാന്ത്വനമായി, ആത്മീയവെളിച്ചമായി തെളിഞ്ഞുകത്തിയ പാണക്കാട് മുഹമ്മദലി ശിഹാബ് തങ്ങളുടെ ഓര്മകള്ക്ക് 12 വയസ്സ്. 2009 ആഗസ്റ്റ് ഒന്നിനാണ് ആ വിളക്കണഞ്ഞത്.അനേകം പേരുടെ കണ്ണീരും അടക്കിപ്പിടിച്ച തേങ്ങലുകളും ഉള്ളംകൈയിലെ ചൂടുമറിഞ്ഞ വട്ടമേശ ഇപ്പോഴും പുതുക്കിപ്പണിത വീടിെന്റ പൂമുഖത്തുണ്ട്. പല വഴികളിലൂെട ഒഴുകിയെത്തി കൊടപ്പനക്കല് വീടിന് മുന്നില് ഒന്നായി ചേരുന്ന സാധാരണ മനുഷ്യര് ആ മേശക്ക് സമീപമിട്ട കസേരയില് നിറഞ്ഞുതുളുമ്ബിയ സ്നേഹവായ്പില് മനം നിറഞ്ഞാണ് തിരിച്ചുപോയിരുന്നത്. കിഴക്ക് വെള്ള കീറുന്നത് മുതല് രാവ് കനക്കുന്നത് വരെ ജാതി മതഭേദമില്ലാതെ എത്തുന്നവര്ക്ക് ആശ്വാസം പകരുന്ന ഈ പതിവ് തുടങ്ങിയിട്ട് കാലമേറെയായി. പൂക്കോയ തങ്ങള് തുടങ്ങിവെച്ച ജനകീയ കോടതി ഇപ്പോഴും തുടരുന്നു. 1975ലാണ് പൂക്കോയ തങ്ങളുടെ വിയോഗം. അതിന് ശേഷമാണ് കൊടപ്പനക്കല് പൂമുഖത്തെ മരക്കസേരയില് ശിഹാബ് തങ്ങളുദിച്ചത്. പടികയറി വരുന്നവരുടെ പരാതികള് ഒരു പരിഭവവുമില്ലാതെ അദ്ദേഹം കേട്ടത് 34 വര്ഷം. പുലര്ച്ച രണ്ടുവരെയൊക്കെ ആ ഇരിപ്പ് നീണ്ട ദിവസങ്ങളുണ്ടെന്ന് മകന് മുനവ്വറലി ശിഹാബ് തങ്ങള് ഓര്ക്കുന്നു. തലേദിവസം രാത്രി തന്നെ പാണക്കാടെത്തി പുലരാന് കാത്തുനിന്ന് വീട്ടിലേക്ക് കയറി വരുന്നവരുണ്ട്. പിണങ്ങി നിന്ന കുടുംബങ്ങള്, പകയുടെയും വിദ്വേഷത്തിെന്റയും വഴിയില് നടന്നിരുന്ന അയല്ക്കാര്, വിട്ടുവീഴ്ചകള്ക്ക് തയാറാകാതെ നിന്ന കച്ചവട പങ്കാളികള്, ആശ്വാസം തേടിയെത്തുന്ന മാനസികശാരീരിക പ്രയാസങ്ങളുള്ളവര്... അങ്ങനെ എത്രയോ ആളുകള്. എല്ലാവരെയും സൗമ്യനായാണ് തങ്ങള് കേട്ടത്. അദ്ദേഹം സമ്മാനിച്ച പാതി വിടര്ന്ന പുഞ്ചിരി, നേര്ത്ത ശബ്ദത്തിലുള്ള വാക്കുകള്, സ്നേഹത്തലോടല്, കുറിച്ചുകൊടുക്കുന്ന പരിശുദ്ധ വേദഗ്രന്ഥത്തിലെ സൂക്തങ്ങള്... ഇതൊക്കെ മതിയായിരുന്നു എല്ലാം അലിഞ്ഞില്ലാതാകാനും മനസ്സുകളെ ചേര്ത്തുവെക്കാനും. സമുദായമൈത്രിക്കായി ശിഹാബ് തങ്ങള് നല്കിയ സംഭാവനകള് മാഞ്ഞു പോവുകയില്ല. അദ്ദേഹത്തിെന്റ ഓര്മക്കായി മുസ്ലിം ലീഗ് നടപ്പാക്കിയ ബൈത്തുറഹ്മ കാരുണ്യഭവനം പദ്ധതി നിരവധി പേരുടെ കണ്ണീരാണൊപ്പിയത്. ജീവകാരുണ്യ പ്രവര്ത്തനങ്ങളില് പകരം വെക്കാനില്ലാത്ത മാതൃകയായി ഒരുപാട് കുടുംബങ്ങള്ക്ക് സ്നേഹത്തണലായി ആ വീടുകള് മണ്ണില് ഉയര്ന്ന് നില്ക്കുന്നു. ശിഹാബ് തങ്ങളുടെ സാന്നിധ്യത്തില് നടന്നിരുന്ന രാഷ്ട്രീയ ചര്ച്ചകളും തീരുമാനങ്ങളുമൊക്കെ സഹോദരനും മുസ്ലിം ലീഗ് അധ്യക്ഷനുമായ ഹൈദരലി തങ്ങളുടെ വീട്ടിേലക്ക് മാറിയിരുന്നെങ്കിലും കൊടപ്പനക്കല് വീട്ടില് ഇപ്പോഴും ആളൊഴിഞ്ഞ നേരമില്ല. അവര്ക്ക് മുന്നില് സാന്ത്വനമേകാന് മകന് മുനവ്വറലിയുണ്ട്. തങ്ങളിരുന്ന വീടല്ല ഇപ്പോള് കൊടപ്പനക്കല്. മോടി പിടിപ്പിച്ച് മനോഹരമാക്കിയിട്ടുണ്ട്. അദ്ദേഹത്തിന് ശേഷം മുസ്ലിം ലീഗ് അധ്യക്ഷനായി ചുമതലയേറ്റ സഹോദരന് ഹൈദരലി തങ്ങളും അസുഖബാധിതനായി ചികിത്സയിലാണ്. ഹൈദരലി തങ്ങളുടെ അസാന്നിധ്യത്തിലാണ് ഇത്തവണ ശിഹാബ് തങ്ങളുടെ ഓര്മദിനമെത്തുന്നത്. ജനഹൃദയങ്ങളില് പകരം വെക്കാനില്ലാത്ത സ്നേഹവായ്പായി ആ മുഖം ഇനിയും മായാതെ നില്ക്കും.